Nuuskommentaar: Ou SA vlag op ‘massamoordenaar’ se baadjieDylann Roof in ŉ ongedateerde foto op Facebook. Hy het ŉ baadjie aan met vlae van apartheid-era Suid-Afrika en die voormalige Rhodesië (nou Zimbabwe). Foto: Dylann Roof, Facebook Die 21-jarige Dylann Storm Roof het die wêreld regop laat sit toe hy glo in ’n tradisieryke Afro-Amerikaanse kerk op die mense teenwoordig losgebrand, en nege doodgeskiet het. Na berig word, het hy gehoop dat sy daad tot ’n rasse-oorlog tussen wit en swart sou lei. Die vreemde verskynsel is dat hy voordat hy glo begin skiet het, ongeveer ’n uur in die kerk was en aan die verrigtinge meegedoen het. Niemand word op grond van ras uit die kerk weggewys nie. Tydens die skietery het hy glo, byna apologeties, aan ’n oorlewende gesê hy moet dit doen. Volgens mediaprofiele van Roof het hy geglo swart mense is besig om die wêreld oor te neem, en dat swart mense geen goeie bedoelings met wit mense het nie. Volgens een berig was ’n familielid van Roof glo die slagoffer van ’n swart-teen-wit-aanval. Maar in plaas van ’n burgeroorlog het die gemeente en sy vertakkings die olyftak uitgehou, en reeds vir Roof vergeef vir sy beweerde grudaad. Die buitelandse media, wat geen simpatie met sy rasse-idees het nie, en hom as wit-meerderwaardige beskryf, meen ook oor die algemeen dat hy nog onvolwasse was, verwys gereeld na hom as ’n seun, en is oortuig daarvan dat hy geestesiek is. Die tyd sal leer. Maar in hierdie stadium loop die Afrikaner die gevaar om die groot verloorder te wees – al het Roof so ver bekend geen Suid-Afrikaanse verbintenis gehad nie. ’n Foto het in omloop gekom waarop hy afbeeldings van die ou Suid-Afrikaanse en Rhodesiese vlae op sy hemp het. Hoe reageer Afrikaners hierop? Daar is heelwat konteks. Roof is ook al gefotografeer waar afbeeldings van die ou Konfederale vlag voorkom. In sommige suidelike state is die ou Konfederale vlag gewild as agtergrond vir nommerplate, en dit gaan blykbaar nou in Texas verbied word. In veral swart geledere is daar gereeld ongelukkigheid oor Konfederale simbole wat volgens hulle meer eer kry as wat dit verdien. Maroela Media het ook reeds in ’n nuuskommentaar hieroor geskryf. By die mense wat sentiment in die simbole het, geld baie ander redes as dit wat by sommige weersin veroorsaak, naamlik die stryd om die behoud van slawerny. Gegewe Roof se uitdruklike rassesentimente is dit egter duidelik dat sy “verbintenis” met Konfederale simbole min te make het met heroïese veldslae en briljante militêre maneuvers teen ’n noordelike oormag wat hul lewenswyse op die suide wou afdwing. Hy hét diepgewortelde rassesentimente. En selfs met die mees kritiese beoordeling van apartheid kan dit nie op dieselfde vlak as slawerny geplaas word nie. Roof se idee dat hy ’n band met die ou Suid-Afrika deel, is dus misplaas. Roof is ook nie die eerste persoon wat glo ’n massaslagting op grond van etniese herkoms gepleeg het nie. In die eietydse geskiedenis was daar die geval van die Noorweër, Anders Breivik. Breivik se varkies was klaarblyklik ook nie almal op hok nie. In Suid-Afrika het ons die gevalle van die Wit Wolf en Kaalvoet Thysie beleef, maar die voorval met die sterkste ooreenkoms met Roof se optrede was die PAC-aanval op die St. Jameskerk in Kaapstad waartydens 11 kerkgangers dood en 58 gewond is. As een van die kerkgangers nie begin terugskiet het nie, sou die slagting waarskynlik baie erger gewees het omdat een van die aanvallers nog vier petrolbomme ook moes gooi, maar saam met sy makkers die hasepad gekies het. Die Afrikaner stuur juis nou via onder meer AfriForum en Solidariteit ’n internasionaliseringsaksie van stapel om enersyds die beeld van die Afrikaner in die buiteland te verbeter, en andersyds die ANC te ontmasker vir die rasbenepe instelling wat dit is, wat onder meer plaasaanvalle, by monde van die vorige minister van polisie, as “goedkoop propaganda” beskryf. Geleenthede duik op, soos buitelandse joernaliste wat indiepte-artikels kom skryf, en dokumentêre rolprente wat buitelandse mediahuise maak. Wonderlike geleenthede, maar ongelukkig ook met die klein jakkalsies wat in die proses spreekbeurt kry en enorme skade aanrig, soos om te gaan ontken dat Hitler massamoord teen die Jode gepleeg het. Soms is dit moeilik. Pas het ’n boek, Minderheid in eigen land, in Nederland verskyn. Die skrywer is ’n Nederlandse parlementslid, en hy gebruik 2 000 voetnote in sy boek van meer as 500 bladsye om onder meer die ANC erg te looi, ook die Nederlandse Anti-apartheidsbeweging te verguis, en oplaas ’n doemprofeet-scenario oor Nederland en Europa uit te spreek oor die gevolge van die invloei van vreemdelinge. Die “probleem” is dat die skrywer, Martin Bosma, lid van Geert Wilders se PVV is, en ook dat sy boek nie altyd vreeslik akkuraat met die waarheid omgaan nie. Wilders self het Bosma as “Boerebehep” gekritiseer. In ’n nuwe artikel in Trouw word Bosma daarvan beskuldig dat hy Moslems “opstel” om die teiken van diskriminasie (in Nederland) te word. Ook die skrywer – Leo Lucassen, direkteur van navorsing van die Internationaal Instituut voor Sociale Geschiedenis en hoogleraar aan die Universiteit Leiden – wys op feitefoute wat Bosma maak. Hierdie soort gebeure toon eenvoudig aan hoe ’n groot taak die Afrikaner nog het om hom in sy korrekte konteks en beeltenis in die wêreld te bemark. Ja, pres. Jacob Zuma en sy regering maak dit nou “maklik” met hul sirkusagtige gedrag, maar op die oomblik wen die Afrikaner nie in gelyke mate simpatie en begrip nie. En hierin het ons elkeen ’n baie belangrike rol. Baie mense het penvriende en familie oorsee, en kan via die internet as ambassadeurs optree. Van Maroela Media se nuuskommentare is al deur enkelinge en op eie inisiatief vertaal en via die internet na die buiteland versprei. Ons moet net versigtig wees dat ons ons nie met die semels meng nie. Met sommige vriende het ’n mens nie nog vyande ook nodig nie.